钦定古今图书集成/理学汇编/字学典/第089卷 > 《书学详说》明·解缙
## 钦定古今图书集成/理学汇编/字学典/第089卷 > 《书学详说》明·解缙

书肇于庖羲，笔墨纸砚，皆始古用，后世异其制尔。《书》
称“作会”，纪于太常，非可以刀削为；而《诗》称“彤管”，知非
始于蒙恬也。三者仿此。今书之美自锺王，其功在执
笔，用笔执之法，虚圆正紧。又曰：“浅而坚”，谓拨镫令其
和畅，勿使拘挛。真书去毫端二寸，行三寸，草四寸，掣
三分而一分著纸势，则有馀，掣一分而三分著纸势，
则不足，此其要也。而擫捺钩揭、扺拒导送，指法亦备。
其曰“擫”者，大指当微侧，以甲肉际当管旁则善。而又
曰“力以中驻。”中笔之法，中指主钩，用力全在于是。又
有扳罾法，食指拄上，甚正而奇健。撮管法，撮聚管端。
草书便提笔法，提挈其笔，署书宜，此执笔之法也。若

而上之，袭而掩之，盘旋之踊，跃之沥之使之入，衄之
使之凝，筑之如穿，按之如扫，注之趯之，指之挥之掉
之，提之拂之，空中，坠之架虚，抢之穷深掣之，收而纵
之，蛰而伸之，淋之浸淫之使之茂，卷之蹙之，雕而琢
之使之密，覆之削之使之莹，鼓之舞之使之奇，喜而
舒之，如见佳丽，如远行客，过故乡，发其怡怒而奋激
之也；如抚剑戟，操戈矛，介万骑而驰之也；发其壮哀
而思也；低回戚促，登高吊古，慨然叹息之声，乐而融
之，如梦华胥之游，听钧天之乐，与其箪瓢陋巷之乐
之意也。”是其一字之中，皆自其心推之，有絜矩之道
也。而其一篇之中，可无絜矩之道乎？上字之于下字，
左行之于右行，横斜疏密，各有攸当；上下连延，左右
顾瞩，八面四方，有如布阵；纷纷纭纭，斗乱而不乱；浑
浑沌沌，形圆而不可破。昔右军之叙《兰亭》，字既尽美，
尤善布置。所谓“增一分太长，亏一分太短。”鱼鬣鸟趐，
花须蝶芒，油然粲然，各止其所，纵横曲折，“无不如意，
毫发之间，直无遗憾。”近时惟赵文敏公深得其旨，而
詹逸庵之署书亦然。今欲增减其一分，易置其一笔，
一点一画，一毫发高下之间，阔狭偶殊，妍丑迥异，学
者当视其精微得之。是以统而论之，一字之中，虽欲
皆善，而必有一点画，钩剔波拂主之，如美石之蕴良
玉，使人玩绎，不可名言。一“篇之中，虽欲皆善，必有一
二字登峰造极，如鱼鸟之有麟凤以为之主，使人玩
绎不可名言。此锺、王之法，所以为尽善尽美也。且其
遗迹偶然之作，枯燥重湿，秾澹相间，盖不经意，肆笔
为之，适符天巧，奇妙出焉。此不可以强为，亦不可以
强学。唯日日临名书，无吝纸笔，工夫精熟，久乃自然。
言虽近《易》，实为要旨。先仪骨体，后画精神。有肤有血，
有力有筋。其血其肤，侧锋内外之际；其力其筋，毫发
生成之妙。丝来线去，脉络分明。描拓为先，旁摹次之。
双钩映拟，功不可阙。对之仿之，如灯取影。填之补之，
如鉴照形。合之符之，如瑞之于瑁也。比而似则之，如
睨《伐柯》。察而象之，详视而默识之，如七十子之学孔
子也，愈近而愈未近，愈至而愈未至，切磋之，琢磨之，
治之，已精益求其精，一旦豁然贯通焉，忘情笔墨之
间，和调心手之用，不知物我之有间体，合造物而生
成之也，而后为能学书之至耳。”此余所以为书之详
说也。